Cardigan (երգ, Թեյլոր Սվիֆթ)

**«Cardigan»**, ամերիկացի երգչուհի և երգահան Թեյլոր Սվիֆթի երգերից մեկը և նրա ութերորդ ստուդիական ալբոմի՝ «Folklore»-ի (2020) առաջատար սինգլը։ Երգը թողարկվել է «Republic Records»-ի կողմից 2020 թվականի հուլիսի 27-ին։ Գրված Սվիֆթի և պրոդյուսեր Աարոն Դեսների կողմից, «Cardigan»-ը ֆոլկ, սոֆթ ռոք և ինդի ռոք բալլադ է, որն ունի դաշնամուրի, հարվածային գործիքների և ջութակների համադրությամբ մինիմալիստական հնչողություն։

Երգի պատմում է հիշողություններում կորած սիրավեպի մասին՝ Բեթի անունով աղջկա տեսանկունից, որը «Folklore»-ում ներկայացված մի քանի գեղարվեստական կերպարներից մեկն է։ Երգի հետ միասին թողարկվել է նաև տեսահոլովակ, որը գրել, բեմադրել և ոճավորել է հենց ինքը՝ Սվիֆթը։ Տեսահոլովակը նկարագրվել է «cottagecore» էսթետիկայով, որտեղ Սվիֆթը հայտնվում է երեք տարբեր վայրերում՝ անտառում գտնվող հարմարավետ խրճիթում, մամուռով պատված անտառում և մութ փոթորկոտ ծովում, որոնք խորհրդանշում են հարաբերությունների տարբեր փուլերը։ Երաժշտական քննադատները գովաբանել են «Cardigan»-ը՝ իր պոետիկ տեքստի և հանգիստ հնչողության համար։ Այն առաջադրվել է «Տարվա երգ» և «Լավագույն փոփ մենակատար կատարում» անվանակարգերում 63-րդ Գրեմմի մրցանակաբաշխության ժամանակ։ Հետագայում թողարկվել է երգի ակուստիկ տարբերակը՝ «Cabin in Candlelight» անվանումով։

Կոմերցիոն տեսանկունից «Cardigan»-ը իր դեբյուտը կատարել է Spotify-ի գլոբալ չարթի առաջին հորիզոնականում՝ 7,742 միլիոն սթրիմով, որը 2020 թվականին հարթակում երգի ամենամեծ դեբյուտային ցուցանիշն էր։ «Billboard Hot 100»-ում նույնպես առաջին հորիզոնական գրավելով՝ Սվիֆթը ձեռք բերեց իր կարիերայի վեցերորդ համար մեկ սինգլը ԱՄՆ-ում։ «Folklore»-ի «Billboard 200»-ում առաջին հորիզոնականում լինելու հետ մեկտեղ, Թեյլորը դարձավ առաջին արտիստը, ով միաժամանակ հայտվել է «Hot 100»-ի և «Billboard 200»-ի գագաթներում։ «Cardigan»-ը նաև գլխավորել է «Hot Alternative Songs», «Hot Rock & Alternative Songs», «Streaming Songs» և «Digital Song Sales» չարթերը՝ դարձնելով Սվիֆթին առաջին կատարողը, ով հասել է 20 չարթթոփերի։ Երգը գլխավորել է հիթ-շքերթներ Ավստրալիայում, եղել է Կանադայի, Իռլանդիայի, Մալայզիայի, Նոր Զելանդիայի, Սինգապուրի և Միացյալ Թագավորության թոփ տասնյակներում, ինչպես նաև Դանիայի, Էստոնիայի, Լիտվայի և Շոտլանդիայի թոփ 20-ում։

## Ստեղծում և թողարկում
Թեյլոր Սվիֆթը սկսել է աշխատել իր ութերորդ ստուդիական ալբոմի՝ «Folklore»-ի վրա 2020 թվականի սկզբին՝ COVID-19-ի պատճառով հաստատված լոքդաունի ժամանակ։ Նա ալբոմը պատկերացրել է իր մտքում ծնված միստիկ-պոետիկ պատկերների տեսքով, քանի որ մեկուսացման պայմաններում նրա երևակայությունն ազատորեն «սավառնում էր»։

Ալբոմի հնչողության համար Սվիֆթը ներգրավել է Աարոն Դեսներին և Ջեք Անտոնոֆին որպես պրոդյուսերներ։ Դեսները պրոդյուսերավորել (կամ համապրոդյուսերավորել) է ալբոմի 11 երգեր և համահեղինակել է դրանցից 9-ը Սվիֆթի հետ։ Նրանց համատեղ աշխատանքի մեծ մասը սկսվել է Դեսների ինստրումենտալ կոմպոզիցիաներից, որոնց համար Սվիֆթը գրում էր մեղեդիներ ու տեքստեր։ Լոքդաունի պատճառով նրանք աշխատում էին հեռակա՝ փոխանակելով թվային ձայնագրություններ։

«Cardigan»-ը առաջին երգն էր, որ Սվիֆթն ու Դեսները գրեցին «Folklore»-ի համար։ Այն հիմնված էր Դեսների «Maple» անվանումով ինստրումենտալ կոմպոզիցիայի վրա։ 2020 թվականի ապրիլի 27-ին Աարոն Դեսները Սվիֆթին է ուղարկել գործիքային երգերի մի թղթապանակ, որը ներառում էր այն։ «Maple»-ը լսելուց հետո Թեյլորը Աարոնին ձայնային հաղորդագրություն է ուղարկել, և նրանք ավարտել են երգը հինգ ժամվա ընթացքում։ Դեսների եղբայրը՝ Բրայսը, ավելացրել է նվագախմբային դասավորություն։ «Cardigan»-ը ձայնագրվել է Աարոն Դեսների և Ջոնաթան Լոուի կողմից Հադսոն Վելիի «Long Pond» ստուդիայում։ Վոկալը ձայնագրվել է Լորա Սիսկի կողմից Սվիֆթի Լոս Անջելեսի տնային ստուդիայում («Kitty Committee»)։ Երգի միքսը կատարել է Լոուն «Long Pond»-ում, իսկ մաստերինգը՝ Ռենդի Մերիլը Նյու Յորքի «Sterling Sound»-ում։

2020 թվականի հուլիսի 23-ին Սվիֆթը հայտարարել է «Folklore»-ի մասին և նշել, որ այն կթողարկվի կեսգիշերին։ Ալբոմի 16 երգերից «Cardigan»-ը երկրորդ տեղում էր։ Այն թողարկվել է հուլիսի 24-ին՝ ուղեկցվելով երաժշտական տեսահոլովակով: «Cardigan»-ը դարձել է ալբոմի առաջատար սինգլը։ Հուլիսի 27-ին Universal Music Group-ը երգն ուղարկել է իտալական ռադիո։ Հուլիսի 28-ին Republic Records-ը այն հեռարձակել է ԱՄՆ-ի փոփ և մեծահասակների փոփ ռադիոկայաններում։ Հուլիսի 30-ին թողարկվեց երգի դեմո տարբերակը՝ «Cabin in Candlelight» ենթավերնագրով (միայն մեկ օրով)։

## Երաժշտություն և բառեր
«Cardigan»-ը նոստալգիկ, դանդաղ զարգացող ֆոլկ, սոֆթ ռոք և ինդի ռոք ժանրերի երգ է, որը հիմնված է նուրբ դաշնամուրի և հարվածայինների հստակ նմուշի վրա՝ ստեղծելով մելանխոլիկ մթնոլորտ։ Այն գրված է մի բեմոլ մաժոր տոնայնությամբ և ունի միջին արագություն՝ 130 հարված րոպեում։ Սվիֆթի վոկալը երգում տատանվում է մի բեմոլ 3-ից լա բեմոլ 4 միջակայքում։ Տեքստը արտահայտում է վստահություն, բայց միևնույն ժամանակ այն համեմված է «թեթևակի դառնությամբ»։ Սվիֆթը իր երկրպագուներին ասել է, որ «Cardigan»-ը «կորցրած ռոմանտիկայի և երիտասարդ սիրո մասին է, որը հաճախ մշտապես ամրագրված է մեր հիշողություններում»։ Այն ալբոմի երեք երգերից մեկն է, որոնք ներկայացնում են նույն սիրային եռանկյունին երեք տարբեր անկյուններից՝ կյանքի տարբեր ժամանակահատվածներում («August» և «Betty» երգերի հետ միասին)։

Երգում Սվիֆթը երգում է Բեթի անունով կերպարի անունից, ով հիշում է Ջեյմս անունով մեկի հետ հարաբերությունների խզումը և դրանց նկատմամբ պահպանված լավատեսությունը։ Սինգլի սահմանափակ տարբերակը տարածելիս Սվիֆթը պատմել է, որ սկզբնական երգի ձայնագրությունը ուղարկել է Աարոն Դեսներին 2020 թվականի ապրիլի 27-ին՝ լսելով նրա ստեղծած գործիքային հատվածը։ The Independent-ից Ռոիսին Օ’Քոնորը երգը համեմատել է Սվիֆթի «Reputation» (2017) ալբոմի «Call It What You Want» երգի հետ, իսկ Spin-ից Բոբի Օլիվիեն այն նմանեցրել է «1989» (2014) ալբոմի «Wildest Dreams» երգին։

## Քննադատների արձագանք
Թողարկումից հետո երգը արժանացել է քննադատների համընդհանուր գովասանքին։ «Insider Inc.»-ից Քելի Ալգրիմը «Cardigan» երգի բառերը բնութագրել է որպես «արդյունավետ միջոց՝ փոխանցելու երիտասարդ սիրո և կորցրած անմեղության զգացողությունը», նշելով, որ դրանք պարզ են, սուր և խորապես հուզիչ։ «Pitchfork»-ից Ջիլլիան Մեյփսը գրել է, որ երգի «համընկնող մանրամասներն ու կենտրոնական կառուցվածքը՝ մոռացված և անտարբերությամբ գտնված ժակետի (cardigan) մասին, հատուկ են միայն Թեյլոր Սվիֆթին»։ «Insider Inc.»-ի լրագրող Քորթնի Լարոկան կարծել է, որ երգը հիշեցնում է Լանա Դել Ռեյի ոճը։ «The Guardian»-ից Լորա Սնեյփսը երգը նկարագրել է որպես «խորը և փայլող, ինչպես քարանձավում գտնվող ժայռային ավազանը»։ Իսկ «Vulture.com»-ից Ջիլ Գութովիցը «Cardigan»-ն անվանել է «հմայիչ, բայց միևնույն ժամանակ՝ ցավ պատճառող»։

NME-ից Հաննա Միլրեան երգը բնութագրել է որպես  փայլուն գործիքավորման, հուզիչ լարայինների, ցնցող դաշնամուրի և երիտասարդ սիրուց ծնված ցավն արտահայտող բառերի «փոթորկուն միախառնում»։ Նա բարձր է գնահատել Սվիֆթի ստեղծագործական վարպետությունը՝ բարդ զգացմունքների գեղեցիկ փոխանցման համար։ Միլրեան «Cardigan»-ը դասել է իր 2020 թվականի սեպտեմբերին կազմած՝ Սվիֆթի 161 երգերի վարկանիշային ցանկի չորրորդ հորիզոնականում։  «Entertainment Weekly»-ի լրագրող Մաուրա Ջոնսթոնը զգացել է, որ երգի բառերը «վստահ» են, բայց մի փոքր դառնացած, ինչը, ըստ նրա, «արդարացվում է ալբոմի վերջում»։

«Billboard»-ը «Cardigan»-ն ընդգրկել է «2020 թվականի 100 լավագույն երգերի» ցուցակի 11-րդ հորիզանականում՝ նշելով, որ այն «առաջատար սինգլ է, որը տարբերվում է Սվիֆթի նախկին թողարկած բոլոր երգերից»։ «The Plain Dealer»-ը, կարևորելով երգի գերազանց պատմությունը, այն դասել է 2020 թվականի լավագույն երգերի ցանկում՝ 6-րդ տեղում։ «Complex» հանդեսը երգը դասել է իր 2020-ի լավագույն երգերի ցանկի 21-րդ հորիզոնականում՝ ընդգծելով Սվիֆթի երգեր գրելու բարձր մակարդակը։

## Տեսահոլովակ
### Սյուժե
«Cardigan» երգի պաշտոնական երաժշտական տեսահոլովակը՝ գրված, նկարահանված և ոճավորված Սվիֆթի կողմից, թողարկվել է ալբոմի հետ միասին՝ 2020 թվականի հուլիսի 24-ին։ «Տան պայմաններում ստեղծված» և «երազանման» այս տեսահոլովակը սկսվում է մի տեսարանով, որտեղ Սվիֆթը նստած է մոմերով լուսավորված անտառային խրճիթում, կրում է գիշերազգեստ և նվագում մի հին դաշնամուր։ Այս տեսարանում երևում է Սվիֆթի պապիկի՝ Դին Սվիֆթի լուսանկարը, որը մասնակցել է Գուադալկանալի ճակատամարտին, ինչպես նաև մի նկար, որը Սվիֆթը ստեղծել է COVID-19-ի մեկուսացման առաջին շաբաթվա ընթացքում։

Երբ դաշնամուրի ռեզոնանսային տուփից սկսում են ոսկեգույն փայլեր դուրս գալ, Սվիֆթը մտնում է դրա մեջ և հրաշքով տեղափոխվում մամուռով պատված անտառ, որտեղ երգը կատարում է մի մեծ դաշնամուրի վրա, որից ջրվեժ էր առաջանում։

Դաշնամուրի նստարանը սկսում է փայլել, Սվիֆթը նորից մտնում է դրա մեջ և տեղափոխվում մութ, փոթորկալից ծով, որտեղ նա մնում է ջրի երեսին լողացող դաշնամուրից կառչելու շնորհիվ։ Դաշնամուրի ռեզոնանսային տուփը կրկին սկսում է փայլել, և նա վերադառնում է խրճիթ՝ հագնելով կանացի բրդյա ժակետ (cardigan)։ Ըստ իր Vevo էջում հրապարակված տեսանյութի՝ անտառի տեսարանը ներկայացնում է հարաբերության մշտադալար սկիզբը, երբ ամեն ինչ կախարդական և գեղեցիկ է թվում, իսկ օվկիանոսի տեսարանը ներկայացնում է մեկուսացումն ու վախը, որոնք առաջանում են, երբ հարաբերությունները քայքայվում են։ Տեսանյութում նաև նշվում է, որ վերջաբանի տեսարանը ներկայացնում է ինքնության վերադարձը և ինըքնաբացահայտման ճանապարհ՝ սիրո կորստից հետո, իսկ Սվիֆթի թրջված գիշերազգեստը խորհրդանշում է, թե ինչպես է հարաբերությունը փոխում անհատին։ Երաժշտական տեսահոլովակը բնորոշվում է մարգագետնային, «cottagecore» էսթետիկայով։

### Ստեղծում

Երաժշտական տեսահոլովակը ներշնչված է այն պատմական և ֆանտաստիկ ֆիլմերով, որոնք Սվիֆթը դիտել է COVID-19 համավարակի ընթացքում։ Նա կապ է հաստատել օպերատոր Ռոդրիգո Պրիետոյի հետ հուլիսի սկզբին՝ տեսահոլովակի վրա աշխատելու համար։ Պրիետոն նախկինում աշխատել է նաև «The Man» տեսահոլովակի վրա։ Ռեժիսորի կարգավիճակ ստացած Սվիֆթը համագործակցել է օգնական Ջո Օսբորնի և բեմադրող Էթան Թոբմանի հետ։ Տեսահոլովակի գաղափարը մշակել է Սվիֆթը, իսկ Պրիետոն այն նկարագրել է որպես «ավելի երկիմաստ», «ավելի անձնական» և «ավելի ֆանտաստիկ», քան «The Man»-ը։ Նկարահանման նախօրեին Սվիֆթը կազմել է կադրերի ցուցակ՝ նշելով տեսարանների ճշգրիտ ժամանակագրությունը, և այն ուղարկել է Պրիետոյին և Թոբմանին՝ իր մտահղացումը և տեսլականը փոխանցելու նպատակով։

Շարունակվող COVID-19 համավարակը բազմաթիվ դժվարություններ է ստեղծել նկարահանման ընթացքում, ուստի կիրառվել են խիստ անվտանգության միջոցառումներ։ Ամբողջ նկարահանող անձնակազմը թեստավորվել է, մշտապես կրել է դիմակներ և պահպանել սոցիալական հեռավորություն։ Առողջապահական կանոնների պահպանմանը հատուկ բժիշկ է հետևել։ Քանի որ Սվիֆթը նկարահանման գրեթե ամբողջ ընթացքում առանց դիմակի էր, անձնակազմի անդամները կրել են տարբեր գույների թևկապներ՝ ցույց տալու համար, թե ով կարող էր մոտենալ նրան։ Տեսահոլովակն ամբողջությամբ նկարահանվել է հեռակառավարվող տեսախցիկով՝ մեթոդ, որը սովորաբար կիրառվում է բարձր անկյան կադրերի և ընդհանուր տեսարանների համար։

Բացի ռեժիսոր լինելուց և գլխավոր դերը ստանձնելուց, Սվիֆթը նաև անձամբ է կատարել իր դիմահարդարումը, սանրվածքը և հագուստի ընտրությունը։ Երգի արտահոսքը կանխելու համար նա օգտագործել է ականջակալ և սինխրոն խոսել է երգին համապատասխան։ Տեսահոլովակը նկարահանվել է փակ տարածքում՝ մեկուկես օրվա ընթացքում։ Սվիֆթը և տեսահոլովակի մոնտաժող Չանսլեր Հեյնսը աշխատել են միաժամանակ՝ երկու տարբեր վայրերից, որպեսզի հնարավոր լինի տեսահոլովակը ժամանակին պատրաստել։

## Մրցանակներ և նոմինացիաներ
«Cardigan»-ը ստացել է հինգ մրցանակ և առաջադրվել է 15 անվանակարգում։ Երգը 2020 թվականի Ամերիկյան երաժշտական մրցանակաբաշխության ժամանակ հաղթել է «Սիրելի տեսահոլովակ» անվանակարգում, և 63-րդ ամենամյա Գրեմմի մրցանակաբաշխության ժամանակ հավակնել է «Տարվա երգ» և «Լավագույն փոփ սոլո կատարում» անվանակարգերին։ Այն Սվիֆթի հինգերորդ երգն է, որն առաջադրվել է «Տարվա երգ» անվանակարգում և չորրորդը՝ «Լավագույն փոփ սոլո կատարում» անվանակարգում։

## Կենդանի կատարումներ

Թեյլոր Սվիֆթը կատարել է «Cardigan» երգը իր 2020 թվականի համերգային վավերագրական ֆիլմում՝ «Folklore: The Long Pond Studio Sessions»-ում՝ «Folklore» ալբոմի մյուս բոլոր երգերի հետ միասին։ Նա կատարել է «Cardigan»-ի կարճացված տարբերակը 63-րդ ամենամյա Գրեմմի մրցանակաբաշխության ժամանակ՝ «August» և «Willow»  երգերի հետ միասին՝ ներկայացված «cottagecore» ոճով։ Բեմում ներկայացվել է անտառային միջավայրում գտնվող և մամուռով պատված խրճիթ, իսկ Սվիֆթին ուղեկցել են երգի համահեղինակներ՝ Աարոն Դեսները և Ջեք Անտոնոֆը։

«Pitchfork»-ի լրագրող Քեթ Ժանը Սվիֆթի կատարումը անվանել է ներկայացման լավագույն պահերից մեկը։ Նա գովաբանել է Սվիֆթի վոկալը և բեմի կախարդական անտառային ձևավորումը՝ Թեյլորին անվանելով «հեքիաթային բարի արքայադուստր թզուկների թագավորությունում»։ «Վաշինգտոն Փոստ»-ը Սվիֆթի կատարումը դասել է մրցանակաբաշխության վեցերորդ լավագույն կատարումների շարքում՝ ընդգծելով դրա «Folklore»-ի ոճով հատուկ էֆեկտները, ինչպիսիք են «անտառային, խորհրդավոր «էսթետիկա»-ն և «վախեցնող ծառերն ու  փայլուն ոսկեգույն լույսերը»։ «Billboard»-ի գրախոս Հերան Մամոն կատարումը նկարագրել է որպես «Մատանիների տիրակալը» և «Մթնշաղ» ֆիլմերի ֆանտաստիկ հանդիպում և այն դասել է երեկոյի չորս լավագույն կատարումների շարքում։ «Rolling Stone»-ից Ռոբ Շեֆիլդը Սվիֆթի կատարումը անվանել է 2021 թվականի Գրեմմիի ամենասիրելի պահերից, և այն ներառել է բոլոր ժամանակների հնգյակում՝ որպես Գրեմմիի լավագույն կատարում։։

«Cardigan» երգը ներառվել է նաև Սվիֆթի «The Eras Tour» (2023–2024) շրջագայության երգացանկում։

## Երգերի ցանկ
* **Թվային ներբեռնում և սթրիմինգ**
# «Cardigan» – 4:00
* **CD, 7" vinyl, 12" վինիլ և սկավառակ**
# «Cardigan» – 4:00
# «Songwriting Voice Memo» – 4:33
* **CD, թվային ներբեռնում, սթրիմինգ, 7" վինիլ և 12" վինիլ (cabin in candlelight տարբերակ)**
# «Cardigan» (cabin in candlelight տարբերակ) – 3:48
# «Cardigan» – 4:00

## Կրեդիտներ և անձնակազմ
### Երգ

Կրեդիտները վերցված են «Cardigan» երգի նոտագրությունից։

*Թեյլոր Սվիֆթ – վոկալ, երգի հեղինակ

*Աարոն Դեսներ – պրոդյուսինգ, երգի հեղինակ, ձայնագրման ինժեներ, հարվածային գործիքների ծրագրավորում, բաս կիթառ, էլեկտրակիթառներ, մելոտրոն, դաշնամուր, հարվածային գործիքներ, սինթեզատորներ

* Ջոնաթան Լոու – ձայնագրման ինժեներ, միքսինգ

* Լաուրա Սիսք – վոկալի ձայնագրման ինժեներ

* Բելլա Բլասկո – ինժեներ

* Ռենդի Մերիլ – մաստերինգ

* Բրայս Դեսներ – նվագախումբ

* Բենջամին Լանց – մոդուլային սինթեզատոր

* Դեյվ Նելսոն – տրոմբոն

* Ջեյմս ՄաքԱլիսթեր – հարվածային գործիքների ծրագրավորում

* Յուկի Նումատա Ռեզնիկ – ջութակ, ալտ

* Կայլ Ռեզնիկ – ինժեներ

* Քլարիս Ջենսեն – թավջութակ

### Տեսահոլովակ
Կրեդիտները վերցված են ՅուԹյուբից։

* Թեյլոր Սվիֆթ – ռեժիսուրա

* Ջիլ Հարդին – պրոդյուսինգ

* Ռեբեկա Սքիններ – գործադիր պրոդյուսեր

* Ռոդրիգո Պրիետո – լուսանկարչական աշխատանք

* Չանսլեր Հեյնս – մոնտաժ

* Իթան Թոբման – բեմի ձևավորում

* Ջո Օսբորն – առաջին ասիստենտ ռեժիսոր

* Գրանտ Միլլեր – վիզուալ էֆեկտներ

* Դեյվիդ Լեբենսֆելդ – վիզուալ էֆեկտներ

* Ջոշ Դևիս – լուսավորություն

* Ռայան Մաքգուայր – գլխավոր օպերատոր 

* Վինսենթ Լուչիդո – սցենարիստ

## Հիթ-շքերթներ

### Շաբաթական հիթ-շքերթներ

### Տարեվերջյան հիթ-շքերթներ

## Հավաստագրեր

## Թողարկման պատմություն

## Ծանոթագրություններ

Կատեգորիա:2020 երգեր
Կատեգորիա:2020 սինգլներ
Կատեգորիա:Ամերիկյան երգեր
Կատեգորիա:Թեյլոր Սվիֆթ
Կատեգորիա:Թեյլոր Սվիֆթի երգեր
Կատեգորիա:Սինգլներ այբբենական կարգով